P6_TA(2005)0137

A szaharai menekülteknek nyújtott humanitárius segélyek

Az Európai Parlament állásfoglalása a szaharai menekülteknek nyújtott humanitárius segélyről

Az Európai Parlament,

- tekintettel a Nyugat-Szaharáról szóló 2000. március 16-i állásfoglalására [1], amelyben "kéri a Bizottságot, hogy erősítse meg a szaharai menekülteknek nyújtott humanitárius támogatást, és arra hívja fel, hogy növelje a Szahara népének nyújtott humanitárius segítség mértékét, különösen az élelmezés, egészségügy és oktatás területén",

- tekintettel az Európai Unió 2004-es pénzügyi évre vonatkozó általános költségvetési tervezetéről (III. szakasz - Bizottság) szóló 2003. október 23-i állásfoglalására [2], amelyben felhívja a Bizottságot, hogy garantáljon nagy összegű, folyamatosan nyújtott humanitárius segélyeket a szaharai menekülteknek,

- tekintettel az ENSZ Főtitkárának a MINURSO-személyzet - beleértve a civil és adminisztratív személyzetet is - lehetséges csökkentéséről szóló, 2004. október 20-i jelentésére (S/2004/827) és a nyugatszaharai helyzetről szóló 2005. január 27-i jelentésére (S/2005/49), amelyben arra szólítja fel a nemzetközi közösséget, hogy folytassák a szaharai menekülteknek szánt humanitárius segélyek nyújtását, egészen a nyugat-szaharai konfliktus megoldódásáig,

- tekintettel a nyugat-szaharai menekülteknek nyújtott humanitárius segélyről szóló 2004. május 5-i ENSZ Világélelmezési Program (UNWFP) javaslatra (WFP/EB.2/2004/4-B/4), amely megállapítja, hogy a szaharai menekültek életfeltételeinek romlása (fejlődésben visszamaradt gyermekek, alultápláltság, anémia, stb.) a segélyek csökkenésének következménye,

- tekintettel eljárási szabályzata 115. cikkének (5) bekezdésére,

A. figyelembe véve, hogy a szaharai népesség egy befejezetlen dekolonizáció következtében algériai menekülttáborokba kényszerült, és hogy e népesség túlélése teljes mértékben a nemzetközi humanitárius segélyektől függ,

B. tekintettel a humanitárius helyzet rosszabbodására, amit, a képviselők egy csoportja állapított meg a 2005. március 3- 6. között a (Dél-Kelet Algériában, Tindouf közelében található) szaharai menekülttáborokba tett látogatásuk során,

C. mivel a UNWFP által 2005. február 26-án, az adományozó országok számára kibocsátott felhívás hangsúlyozza, hogy 2005 májusától kezdve a UNWFP-nek nem áll módjában tovább biztosítani a 158000 szaharai menekült számára az 2100 kcal-át tartalmazó fejadagot, a nagylelkű felajánlások és a külső segítség hiánya miatt, kockáztatva ezzel a súlyos élelmezési és egészségügyi problémák megjelenését a menekültek, elsődlegesen a nők és gyermekek körében,

D. aggódva az élelmiszerkészletek 2005. májusi kimerülése miatt, ami a már amúgy is bizonytalan helyzetben élő menekülteket súlyos humanitárius válságba sodorhatja, hacsak nem születnek azonnali intézkedések a fontos és gyors segítség megadására, amivel átmenetileg enyhíteni lehetne ezen a súlyos helyzeten,

E. figyelembe véve a drámai következményeket, amelyek abból fakadnak, hogy a Humanitárius Segélyek Hivatalán (ECHO) keresztül, a szaharai menekültek részére szánt bizottsági segélyek tovább csökkentek (az élelmezési kosár kiürülése, visszaesés az egészségügy és oktatás területén, stb.),

F. figyelembe véve 2002-ig a Bizottság által a szaharai menekülteknek, az ENSZ intézményei által feladatkörükben biztosított alapsegélyeit kipótoló sajátos és fontos kiegészítő segélyeit (élelmezés, egészségügy, oktatás, szállás, higiénia),

G. figyelembe véve, hogy a humanitárius válság a nyugat-szaharai politikai helyzet igazságos, tartós, és minden fél számára elfogadható politikai megoldáskeresése folyamatának megtorpanása következtében jött létre,

1. kéri a Bizottságot, hogy azonnal részesítse sürgősségi támogatásban a Szaharában jelenleg menekültként élő népességnek, hogy szembe tudjanak nézni a nehézségekkel;

2. kéri a Bizottságot, hogy legalább a 2002-es szintre történő visszatérés érdekében növelje és tegye változatossá a segélyeket, és ezzel garantáljon egy minimális, a szaharai menekültek számára megfelelő élelmezési szintet, mindezt egyeztetve az olyan fontos szektorokkal, mint az egészségügy, az oktatás, a lakhatás és a közlekedés;

3. megismétli az Európai Unió 2004-es pénzügyi évre vonatkozó általános költségvetésének tervezetéről szóló fentebb hivatkozott 2003. október 23-i állásfoglalásának 66 cikkében megfogalmazott kérését a Bizottsághoz, miszerint a Bizottság tegye meg a megfelelő intézkedéseket a szaharai menekültek segélyezésének biztosítására, valamint arra, hogy azt semmiképpen, még átmenetileg se szakítsák meg pusztán adminisztratív okokból;

4. kéri a Bizottságot, hogy működjön együtt az európai civil szervezetekkel, amelyek már rendelkeznek tapasztalatokkal a szaharai menekültek segélyezését szolgáló ECHO programok végrehajtása terén, valamint, hogy garantálja az Európai Unió segélyszállítmányainak gyors és hatékony célbaérését;

5. kéri a Bizottságot, hogy járuljon hozzá a humanitárius segélykapacitások kezelésének megerősítéséhez a menekülttáborokban a közvetlenül az e célra létrehozott szaharai intézményekkel együttműködve;

6. utasítja Elnökét, hogy továbbítsa ezen állásfoglalást a Tanácsnak, a Bizottságnak, az ENSZ főtitkárának, a marokkói kormánynak, a Front Polisarionak és az Afrikai Unió elnökének.

[1] HL C 377., 2000.12.29., 354. o.

[2] HL C 82. E, 2004.4.1., 457. o.

--------------------------------------------------